AN COIMISIÚN EORPACH An Bhruiséil,23.2.2022 COM(2022) 66 final TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE AGUS CHUIG COISTE EACNAMAÍOCH AGUS SÓISIALTA NA hEORPA maidir le hobair chuibhiúil ar fud an domhain le haghaidh aistriú cóir domhanda agus téarnamh inbhuanaithe



‘Gnó a dhéanamh ar fud an domhain, trádáil dhomhanda – gach rud atá maith agus riachtanach.

Ach ní féidir é sin a dhéanamh riamh chun aimhleasa dhínit agus shaoirse an duine…

Níl cearta an duine ar díol – ar ais nó ar éigean.’ Sin mar a labhair Ursula von der Leyen, Uachtarán an Choimisiúin Eorpaigh Aitheasc ar Staid an Aontais, 15 Meán Fómhair 2021 1.Réamhrá De réir na meastachán domhanda is déanaí , tá 160 milliún leanbh ar fud an domhain i saothar leanaí. Sin leanbh as gach deichniúr leanbh ar domhan, agus tá a líon ag dul i méid. Tá beagnach leath de na leanaí sin ag déanamh obair ghuaiseach. Ag an am céanna, bhí 25 mhilliún duine ar fud an domhain i gcás saothar éignithe. Meabhraítear dúinn go mór leis na figiúirí sin nach bhfuil ann don obair chuibhiúil fós i gcás na gcéadta milliún duine ar fud an domhain, in ainneoin tiomantas soiléir ón bpobal idirnáisiúnta i Spriocanna Forbartha Inbhuanaithe na Náisiún Aontaithe. I gcomhthreo leis sin, tá olltreochtaí domhanda ag athrú saol na hoibre go tapa. Is iad dul chun cinn teicneolaíochta, an ghéarchéim chomhshaoil agus aeráide, athrú déimeagrafach agus domhandú a spreagann an fhorbairt sin. Tá sé de chumas ag na claochluithe sin fás eacnamaíoch a ghiniúint agus deiseanna nua fostaíochta a chruthú, ach i roinnt cásanna is féidir leis na hathruithe sin cur le caighdeáin saothair a ísliú. De réir a chéile táthar ag díriú níos mó ar obair chuibhiúil a chur chun cinn sa chomhthéacs idirnáisiúnta, go háirithe trí obair na hEagraíochta Idirnáisiúnta Saothair (EIS), trí obair na Náisiún Aontaithe (NA) agus tríd an Eagraíocht um Chomhar agus Forbairt Eacnamaíochta (ECFE), ach laistigh de ghrúpaí náisiún G7 agus G20 freisin . Léirítear ó thiomantais agus ó threoir idirnáisiúnta go bhfuil méadú ag teacht ar an imní atá a léiriú nach bhfuil an domhandú ag tarlú i gcónaí ar bhealach atá inbhuanaithe agus gur gá aghaidh a thabhairt ar ról chomhar gnó ina leith sin. Tá an tAontas tiomanta don chlár oibre domhanda a mhúnlú maidir le hobair chuibhiúil agus le haghaidh todhchaí oibre atá daonlárnach a chur chun cinn. Tá sé d'aidhm ag an Aontas obair chuibhiúil a chur chun cinn sa bhaile agus ar fud an domhain, i gcomhréir le Clár Oibre 2030 na NA don Fhorbairt Inbhuanaithe. Laistigh den Aontas, cabhróidh Plean Gníomhaíochta maidir le Colún Eorpach na gCeart Sóisialta , mar a d’fháiltigh Cruinniú Mullaigh Porto roimhe i mí na Bealtaine 2021, leis na cuspóirí sin a chur chun cinn. Glacann an tAontas, mar ghníomhaí domhanda freagrach a thacaíonn le luachanna uilíocha chearta an duine, seasamh láidir maidir leis an ord domhanda iltaobhach bunaithe ar rialacha a sheasamh agus a nuashonrú, lena n‑áirítear caighdeáin saothair idirnáisiúnta, i gcomhréir le coincheap an neamhspleáchais straitéisigh oscailte agus mar a léirítear sa Tairseach Dhomhanda. Tá geilleagar an Aontais ceangailte leis na milliúin oibrí ar fud an domhain trí shlabhraí soláthair domhanda, agus is mó a bhíonn tomhaltóirí an Aontais ag éileamh earraí a tháirgtear ar bhealach inbhuanaithe agus cóir, rud a áirithíonn obair chuibhiúil na ndaoine a tháirgeann iad. Mar a léiríodh i ndíospóireachtaí ag an gComhdháil ar Thodhchaí na hEorpa, bíonn saoránaigh na hEorpa ag súil go ngníomhóidh an tAontas agus glacann an Coimisiún an fhreagracht sin i ndáiríre. Is chun leasa oibrithe agus cuideachtaí an Aontais, chomh maith le gníomhaithe poiblí agus príobháideacha freagracha ar fud an domhain, atá sé meas ar obair chuibhiúil ar fud an domhain a neartú agus ar an mbealach sin 'sodar go grinneall' a sheachaint bunaithe ar shamhail chun infheistíocht a mhealladh trí chaighdeáin chosanta saothair a ísliú. De dheasca phaindéim COVID-19 méadaíodh ar éagothroime ioncaim agus margaidh saothair agus rinneadh difear díréireach do mhná agus do ghrúpaí leochaileacha agus do ghrúpaí faoi mhíbhuntáiste amhail daoine óga agus leanaí, daoine faoi mhíchumas, oibrithe imirceacha agus oibrithe sa gheilleagar neamhfhoirmiúil. Mhéadaigh an phaindéim sláinte agus sábháilteacht cheirde agus feidhmiú chearta saothair bunúsacha agus mar thoradh uirthi tá béim ar an bpráinn a bhaineann le hobair chuibhiúil a chur chun cinn lena n‑áirítear i slabhraí soláthair domhanda. Bíonn tionchar ag ionaid oibre atá bagrach don tsláinte agus atá bagrach don bheatha ar na milliúin oibrí a bhíonn thíos le bochtaineacht lucht oibre, uaireanta oibre iomarcacha, leithcheal, ciapadh agus foréigean, lena n‑áirítear foréigean inscne, gan an tsaoirse acu dul i gcomhlachas. Is iad daoine atá ag obair in earnálacha dlúthfhostaíochta amhail talmhaíocht, iascaigh agus teicstílí atá buailte go háirithe. Tá drochdhálaí maireachtála agus oibre nasctha le tosca éagsúla amhail céim na forbartha eacnamaíche, leibhéil ísle reachtaíochta maidir le saothar agus cosaint shóisialta , forfheidhmiú lag an dlí, riarachán poiblí neamhéifeachtach agus cleachtais ghnó mhífhreagracha. Tá an baol ann go rachaidh téarnamh domhanda neamhshiméadrach chun donais agus go gcuirfidh sé leis na drochdhálaí, rud a chuirfidh ar a n‑aimhleas tuilleadh fós. De réir mar a dhéanann tíortha a ndícheall “atógáil chun feabhais” a dhéanamh agus an t‑aistriú fuinnimh glan agus dícharbónú an gheilleagair a chur chun feidhme, tá súil le tionchair dháileacha nua, go háirithe i réigiúin, earnálacha agus/nó grúpaí sóisialta áirithe a bhfuil spleáchas láidir acu ar bhreoslaí iontaise. Cruthófar poist nua, agus cuirfear poist eile in ionad roinnt post agus déanfar sainmhíniú as an nua ar phoist eile. Tá sé ríthábhachtach do thíortha na hathruithe seo a réamh‑mheas agus scileanna oibrithe a uasghrádú agus a athoiliúint dá réir. Ní mór aistriú an gheilleagair dhomhanda agus na margaí saothair tar éis an athraithe aeráide agus na meigithreochtaí domhanda eile a bheith cóir agus cothrom go sóisialta, rud a éileoidh tiomantas láidir polaitiúil agus gníomh cumhachtach bunaithe ar chur chuige daonlárnach. Leagtar amach sa Teachtaireacht seo conas a ghníomhóidh an tAontas Eorpach ar na dúshláin seo, ag cur obair chuibhiúil chun cinn ar fud an domhain i gcroílár an aistrithe chóir agus téarnamh uilechuimsitheach, inbhuanaithe agus athléimneach ón bpaindéim . Tá an cur chuige seo i gcomhréir le Gairm Dhomhanda EIS chun Gníomhaíochta. 2.Cur chuige cuimsitheach chun obair chuibhiúil a chur chun cinn ar fud an domhain Tacaíonn cur chuige an Aontais leis an gcoincheap uilíoch maidir le hobair chuibhiúil arna fhorbairt ag EIS agus mar a léirítear i Spriocanna Forbartha Inbhuanaithe na NA, ina gcuimsítear na ceithre chuspóir dhoscartha agus atreisithe go frithpháirteach maidir le fostaíocht tháirgiúil, caighdeáin agus cearta ag an obair, cosaint shóisialta agus idirphlé sóisialta . Is saincheisteanna trasnaí iad comhionannas inscne agus neamh‑idirdhealú sna cuspóirí sin.

Is é is aidhm do chur chuige cuimsitheach an Aontais obair chuibhiúil a chur chun cinn go héifeachtach do chách agus tugann sé aghaidh go sonrach ar ghrúpaí leochaileacha mar leanaí agus daoine óga, oibrithe atá níos sine, oibrithe imirceacha, daoine faoi mhíchumas, mionlaigh eitneacha agus oibrithe sa gheilleagar neamhfhoirmiúil. Is é is aidhm leis freisin comhionannas inscne a chur chun cinn lena n‑áirítear trí chumhachtú eacnamaíoch na mban, rannpháirtíocht na mban ar mhargadh an tsaothair a mhéadú i ngach earnáil agus ar gach leibhéal agus pá comhionann a áirithiú as obair ar comhionann a luach. Pléann an cur chuige cuimsitheach seo le hoibrithe i margaí baile i dtríú tíortha agus i slabhraí soláthair domhanda. Áirítear leis na geallsealbhóirí ábhartha go léir: rialtais, comhpháirtithe sóisialta, an tsochaí shibhialta, gníomhaithe gnó agus tomhaltóirí. Cuirtear cuimsitheacht ghníomhaíocht an Aontais in iúl trí thionscnaimh éagsúla de chuid an Aontais sa réimse, lena n‑áirítear an togra le haghaidh Threoir um Dhícheall Cuí Inbhuanaithe Corparáideach a ghlactar in éineacht leis an Teachtaireacht seo, agus an t‑athbhreithniú leanúnach ar an bPlean Gníomhaíochta 15 phointe ar Thrádáil agus Forbairt Inbhuanaithe i mbeartas trádála an Aontais. Fócas sonrach ar dheireadh a chur le saothar leanaí agus saothar éignithe Dhearbhaigh na Náisiúin Aontaithe 2021 mar Bhliain Idirnáisiúnta chun Deireadh a chur le Saothar Leanaí, mar ghlao ar an bpobal idirnáisiúnta lena chuid iarrachtaí a mhisniú chun deireadh a chur le saothar leanaí faoi 2025. Tar éis laghdú ar líon na leanaí i saothar leanaí ó 2000 go 2016, tháinig méadú 8.4 milliún ar líon iomlán na leanaí i saothar leanaí ó 2016 go 2020. Mar gheall ar phaindéim COVID-19, agus turraingí eacnamaíocha lena mbaineann agus dúnadh na scoileanna, tá 9 milliún leanbh breise i mbaol a mbrú isteach i saothar leanaí faoi dheireadh 2022, agus féadfaidh leanaí atá i mbun saothar leanaí cheana féin a bheith ag obair uaireanta níos faide nó faoi dhálaí atá ag dul in olcas. Mura bhfuil clúdach cosanta sóisialta leordhóthanach ann, d’fhéadfadh go méadódh an líon sin go 46 milliún íospartach breise a bheidh thíos de dheasca saothar leanaí. Saothar leanaí ó thaobh líon de I gcomhréir le beartas neamhfhulaingthe an Choimisiúin i leith saothar leanaí, áirítear deireadh a chur le saothar leanaí mar mhórthosaíocht laistigh dá chur chuige cuimsitheach le haghaidh obair chuibhiúil a chur chun cinn ar fud an domhain. Ní mór é a choinneáil chun tosaigh sa mhachnamh i ngach réimse beartais ábhartha. Ar ghníomhaíochtaí an Aontais sa réimse seo áirítear tacú le reachtaíocht éifeachtach i gcoinne saothar leanaí agus í a fhorfheidhmiú, cláir leasa shóisialta a chur chun cinn le haghaidh teaghlaigh bhochta atá leochaileach i leith saothar leanaí; agus rochtain ar oideachas a neartú, lena n‑áirítear i gcásanna coimhlinte nó géarchéime agus i gcás leanaí a bhíonn ag bogadh laistigh de thíortha agus eatarthu, agus seirbhísí cosanta a sholáthar dóibh. Le Straitéis Chuimsitheach an Aontais um Chearta an Linbh fostaítear an Coimisiún chun oibriú i dtreo slabhraí soláthair an Aontais a dhéanamh saor ó shaothar leanaí agus cúnamh teicniúil a sholáthar chun córais iniúchta saothair a neartú. Saothar éignithe ó thaobh líon de Ní féidir deireadh a chur le saothar leanaí agus saothar éignithe go dtí go gcuirtear cuspóirí eile maidir le hobair chuibhiúil, amhail iompar gnó inbhuanaithe, idirphlé sóisialta, saoirse comhlachais, cómhargáil agus cosaint shóisialta chun cinn. Léirítear leis sin éifeachtacht chur chuige cuimsitheach chun obair chuibhiúil a chur chun cinn ar fud an domhain. 3.Conas atá an tAontas ag cur obair chuibhiúil chun cinn ar fud an domhain 3.1. Beartais agus tionscnaimh an Aontais lena mbaineann for-rochtain lasmuigh den Aontas Tá impleachtaí ag gníomhaíocht inmheánach an Aontais freisin maidir le folláine oibrithe ar fud na cruinne. I gcomhréir le tiomantas an Aontais chun obair chuibhiúil a chur chun cinn i slabhraí soláthair domhanda , leagtar síos le beartais an Aontais caighdeáin atá go mór chun cinn maidir le freagracht chorparáideach agus trédhearcacht dhomhanda; leagtar síos leo creataí le haghaidh airgeadais inbhuanaithe, táirgeadh agus tomhaltas inbhuanaithe, agus neartaítear leo an earnáil phoiblí trí cheannaireacht a thabhairt le dea-shampla i ngníomhaíochtaí soláthair phoiblí. Is gné riachtanach iad den Chomhaontú Glas don Eoraip , ina leagtar béim ar an ngá atá le dlúthbhaint a bheith ag an inbhuanaitheacht ghlas agus shóisialta chun aistriú cóir sóisialta ar fud an domhain a áirithiú. Is tionscnaimh ghinearálta agus earnáilsonracha araon iad tionscnaimh an Aontais ina bhfuil obair chuibhiúil á cur chun cinn. Ina theannta sin, tá roinnt tionscnamh tiomnaithe seolta ag an Aontas chun saothar leanaí agus saothar éignithe a chomhrac. 3.1.1 Tionscnaimh ina gcumhdaítear Obair Chuibhiúil Baineann roinnt beartas agus straitéisí de chuid an Aontais le hobair chuibhiúil a chur chun cinn ar fud an domhain, lena n‑áirítear i slabhraí soláthair domhanda . Úsáideann siad éagsúlacht uirlisí lena n‑áirítear ceanglais an díchill chuí le haghaidh gnólachtaí, caighdeáin nochta maidir le hábhair shóisialta agus trédhearcacht agus forálacha faisnéise maidir le hinbhuanaitheacht táirgí a ligeann do thomhaltóirí roghanna níos eolasaí a dhéanamh. Ina thogra le haghaidh Treorach um Dhícheall Cuí maidir le hInbhuanaitheacht Chorparáideach, leagann an Coimisiún Eorpach síos oibleagáidí díchill chuí le haghaidh cuideachtaí móra os cionn tairseach áirithe agus le haghaidh cuideachtaí áirithe eile in earnálacha atá thar a bheith íogair chun tionchair dhíobhálacha iarbhír agus fhéideartha ar chearta an duine, lena n‑áirítear cearta saothair agus an comhshaol feadh slabhraí soláthair domhanda, a shainaithint, a chosc, a mhaolu agus cuntas a thabhairt orthu, i gcomhréir le caighdeáin idirnáisiúnta um chearta an duine agus um chearta saothair. Leagfar amach sa togra creat cothrománach chun a áirithiú go rannchuideoidh gnólachtaí a oibríonn sa mhargadh aonair maidir le hurramú do chearta an duine agus don chomhshaol ina n‑oibríochtaí féin agus trína slabhraí luacha, trí iarmhairtí díobhálacha ar chearta an duine agus ar an gcomhshaol a mhaolú, agus trí rialachas leordhóthanach, córais bhainistíochta agus bearta a bheith i bhfeidhm. Déantar foráil sa togra freisin do shásra forfheidhmithe éifeachtach trí mheascán de smachtbhannaí riaracháin agus dliteanas sibhialta. Tá bearta beartais éagsúla á nglacadh ag an Aontas maidir le hairgeadas inbhuanaithe chun sreafaí infheistíochta príobháidí a atreorú i dtreo gníomhaíochtaí eacnamaíocha atá inbhuanaithe ó thaobh an chomhshaoil agus ón taobh sóisialta de . Is í an Eoraip an réigiún ina bhfuil ceann de na méideanna is mó ar domhan de shócmhainní infheistíochta inbhuanaithe, lenar cuimsíodh thart ar EUR 10 dtrilliún in 2020 , rud a dhéanann uirlis chumhachtach as maoiniú inbhuanaithe chun cearta saothair a chur chun cinn i slabhraí soláthair. Mar a thíolactar i Straitéis an Aontais Eorpaigh maidir le Maoiniú Inbhuanaithe an 6 Iúil 2021, déanfaidh an Coimisiún athbhreithniú ar chaighdeáin nochta maidir le cúrsaí sóisialta agus fostaithe agus meas ar chearta an duine san earnáil airgeadais, i measc gnéithe eile. Ina theannta sin, foilseoidh an Coimisiún tuarascáil ar an síneadh féideartha ar an Rialachán maidir le Tacsanomaíocht chun cuspóirí inbhuanaitheachta eile a chumhdach, amhail cuspóirí sóisialta. Féadann aistriú chuig geilleagar glan agus ciorclach deiseanna a sholáthar chun truailliú, dramhaíl a laghdú agus nuálaíocht táirgí a spreagadh, agus ag an am céanna cur go dearfach le forbairt inbhuanaithe an duine, lena n‑áirítear trí phoist chuibhiúla a chruthú . Mar obair leantach ar an bPlean Gníomhaíochta um an nGeilleagar Ciorclach , déanfaidh an Coimisiún bearta a chur chun cinn atá nasctha le gnéithe comhshaoil agus sóisialta feadh shlabhra soláthair táirgí agus seirbhísí. Teastaíonn faisnéis níos fearr agus níos iontaofa ó thomhaltóirí maidir le hinbhuanaitheacht earraí agus seirbhísí chun roghanna eolasacha a dhéanamh. Cuirfidh an Coimisiún obair chuibhiúil chun cinn i slabhraí soláthair domhanda i dtionscnaimh atá le teacht ar bheartais thomhaltóirí an Aontais. Faoin gclár Fís 2020, thacaigh an Coimisiún le taighde a bhaineann le hobair chuibhiúil, lena n‑áirítear ról gníomhaithe margaidh inbhuanaithe don trádáil fhreagrach . De réir Chlár Oibre 2030 na Náisiún Aontaithe don Fhorbairt Inbhuanaithe, déanfaidh an Coimisiún cur chun cinn obair chuibhiúil ar fud an domhain faoin gCreatchlár Eorpach um Thaighde agus Nuálaíocht, Fís Eorpach (2021-2027). Faoi ionstraimí forbartha agus comhair an Aontais, tá an tAontas ag tacú le cur chun feidhme an chláir maidir le hobair chuibhiúil i dtíortha comhpháirtíochta lena n‑áirítear trí Shaoráid um Chúnamh Teicniúil Socieux+ lena soláthraítear saineolas ó 2013 ar aghaidh i réimse na fostaíochta agus na cosanta sóisialta. 3.1.2. Obair chuibhiúil in earnálacha ar leith a chur chun cinn

Trí na tionscnaimh sa Straitéis Ón bhFeirm go dtí an Forc , cuirfidh an Coimisiún, i measc daoine eile, obair chuibhiúil chun cinn i slabhraí soláthair bia domhanda, lena n‑áirítear dálaí oibre sábháilte agus córa agus saoirse comhlachais. Beidh ról mór ag breithnithe ar chosaint shóisialta oibrithe, dálaí oibre agus tithíochta chomh maith le sláinte agus sábháilteacht a chosaint chun córais bia atá cothrom, láidir agus inbhuanaithe a thógáil. Is é is aidhm leis an Tionscnamh Amhábhar agus an Plean Gníomhaíochta um Amhábhair Chriticiúla foinsiú níos córa agus níos inbhuanaithe a dhéanamh ar amhábhair ó mhargaí domhanda. Cuireann siad cleachtais fhreagracha mianadóireachta chun cinn maidir le hamhábhair chriticiúla, ós rud é go bhféadfadh tiúchan ard soláthair amhábhar i dtíortha ina bhfuil caighdeáin ísle rialachais acu fadhbanna comhshaoil agus sóisialta a mhéadú. I ndáil leis sin, trína chláir comhair, tá an Coimisiún ag tacú le forbairt inbhuanaithe na n‑acmhainní mianraí ina thíortha comhpháirtíochta. Tacaíonn an Coimisiún le cur chun feidhme Rialachán (AE) 2017/821 , lena leagtar síos oibleagáidí díchill chuí d’allmhaireoirí de chuid an Aontais de mhiotail agus de mhianraí áirithe de thionscnamh limistéar ina bhfuil coinbhleacht agus limistéar ardriosca, trí bhíthin doiciméad treorach agus bearta a ghabhann leis. Cuimsítear sa mholadh ón gCoimisiún maidir le Rialachán i ndáil le cadhnraí agus cadhnraí dramhaíola oibleagáidí ar oibreoirí eacnamaíocha oibleagáidí díchill chuí a chomhlíonadh ar a slabhraí soláthair. Le blianta beaga anuas, d’fhorbair an tAontas tacar beartas agus thacaigh sé le gníomhaíochtaí chun aghaidh a thabhairt ar obair chuibhiúil san earnáil éadaigh agus leochaileachtaí a laghdú, rud a fhágann go bhfuil slabhraí soláthair in earnáil an éadaigh níos inbhuanaithe. Mar shampla, thacaigh an tAontas le Better Work (Obair Níos Fearr) chun dálaí oibre i dtionscal an éadaigh a fheabhsú, agus an Ciste um Fhís Nialais chun sláinte agus sábháilteacht cheirde in earnáil an éadaigh a fheabhsú. Ina theannta sin tacaíonn an tAontas le hidirghabhálacha chun eolas agus feasacht a mhéadú arb é is aidhm dóibh dálaí oibre in earnáil an éadaigh a fheabhsú trí tháirgeadh agus tomhaltas freagrach . Faoi chuimsiú an Phlean Gníomhaíochta um Gheilleagar Ciorclach, tá an Coimisiún ag ullmhú straitéise do theicstílí inbhuanaithe, ag díriú ar théarnamh inbhuanaithe ó ghéarchéim COVID-19 agus d'fhonn tionchair chomhshaoil agus shóisialta na hearnála a laghdú. Sa chomhthéacs seo, déanfaidh an tAontas na dúshláin reatha sa slabhra luacha teicstílí a chur san áireamh, lena n‑áirítear an gá atá le cearta an duine a chosaint, lena n‑áirítear cearta saothair, agus dícheall cuí a chur chun cinn ar fud na slabhraí soláthair in earnáil na teicstíle. Áiritheofar iarrachtaí den sórt sin go príomha leis an Treoir um Dhícheall Cuí maidir le hInbhuanaitheacht Chorparáideach atá molta. Féachfaidh an tAontas Eorpach le tiomantais a dhaingniú i ngach comhaontú aeriompair de chuid an Aontais chun leibhéil arda cosanta saothair a sholáthar san earnáil eitlíochta, i gcomhréir le caighdeáin saothair idirnáisiúnta . Áireoidh an tAontas forálacha saothair maidir le hoibrithe a chosaint i ngach comhaontú déthaobhach agus iltaobhach de chuid an Aontais maidir le hiompar idirnáisiúnta de bhóthar agus ina Chomhaontuithe Comhlachais le tríú tíortha. Déanfar athbhreithniú freisin ar an gComhaontú Eorpach maidir le hObair Foirne Feithiclí ag gabháil d'Iompar Idirnáisiúnta de Bhóthar (AETR) chun acquis ábhartha AE a bhaineann le saothar a chur san áireamh agus ailíneofar leis an Comhaontú Interbus iltaobhach maidir le hiompar idirnáisiúnta ócáideach paisinéirí de chóiste agus de bhus le rialacha sóisialta an Aontais maidir le hiompar de bhóthar. Tá an Coinbhinsiún Oibreachais Mhuirí (MLC) idirnáisiúnta daingnithe ag Ballstáit uile an Aontais, lena rialaítear dálaí oibre san iompar muirí. Leanfaidh an tAontas de bheith ag obair chun forálacha an choinbhinsiúin a fhorfheidhmiú i gcomhar leis an Eagraíocht Mhuirí Idirnáisiúnta agus le EIS, agus molfaidh sé go n‑áireofar gealltanais a bhaineann le cur chun feidhme éifeachtach an Choinbhinsiúin Oibreachais Mhuirí i gcomhaontuithe AE maidir le cúrsaí muirí le tríú tíortha. Trína chlár oibre um Rialachas Idirnáisiúnta na nAigéan agus an Comhbheartas Iascaigh, cuireann an tAontas obair chuibhiúil san iascaigh chun cinn de réir chuspóirí na hEagraíochta Idirnáisiúnta Saothair (EIS), na hEagraíochta Muirí Idirnáisiúnta (EMI) agus Eagraíocht Bhia agus Talmhaíochta na Náisiún Aontaithe (FAO) agus i gcomhar le tíortha comhpháirtíochta. Leanfaidh an tAontas de dhaingniú agus cur chun feidhme éifeachtach Choinbhinsiún C 188 EIS maidir le hObair san Iascaireacht, agus caighdeáin idirnáisiúnta ábhartha eile a chur chun cinn . Chuige sin, úsáideann sé na Comhaontuithe Comhpháirtíochta maidir le hIascaigh Inbhuanaithe (SFPAnna), go háirithe trí shraith chomhtháite forálacha sóisialta a chur chun feidhme, agus na hEagraíochtaí Réigiúnacha Bainistithe Iascaigh nuair is cuí. I gcomhphlé déthaobhach agus i bhfóraim réigiúnacha agus idirnáisiúnta, tabharfaidh an Coimisiún agus an tArdionadaí aghaidh ar shaothar éignithe agus cineálacha eile saothair ina sáraítear cearta an duine i réimse an iascaigh, lena n‑áirítear nuair a bhraitear iad i gcomhthéacs an chomhraic i gcoinne iascaireacht neamhdhleathach, neamhthuairiscithe agus neamhrialáilte (NNN). Lena Phlean Gníomhaíochta don Gheilleagar Sóisialta, déanfaidh an Coimisiún an geilleagar sóisialta a chur chun cinn tuilleadh ar an leibhéal idirnáisiúnta, mar shampla tríd an Ionstraim um Chúnamh Réamhaontachais, na hIonstraimí um Chomharsanacht, Forbairt agus Comhar Idirnáisiúnta agus trí fheabhas a chur ar an rochtain ar mhaoiniú d’fhiontraithe sóisialta sna Balcáin Thiar, i gComhpháirtíocht an Oirthir agus an Deiscirt. Tá raon feidhme ann freisin chun idirphlé agus comhar maidir leis an ngeilleagar sóisialta a neartú le príomh‑chomhpháirtithe idirnáisiúnta. 3.1.3. Iarrachtaí méadaithe chun saothar éignithe agus saothar leanaí a chomhrac Cumhdaítear go daingean meas ar dhínit an duine agus uilechoitinne agus dodhealaitheacht chearta an duine sa Chonradh. Ina theannta sin, toirmisctear sclábhaíocht agus saothar éignithe go sainráite i gCairt um Chearta Bunúsacha an Aontais Eorpaigh. Chun éifeacht a thabhairt do na forálacha seo, slógann an Coimisiún gach tionscnamh cothrománach agus earnáilsonrach atá ar fáil chun saothar éignithe agus saothar leanaí a chomhrac, ag obair le húdaráis na mBallstát agus le gnólachtaí príobháideacha agus le geallsealbhóirí eile. Tá Coinbhinsiúin bhunúsacha na hEagraíochta Idirnáisiúnta Saothair (EIS) maidir le saothar éignithe agus saothar leanaí daingnithe ag gach ceann de 27 mBallstát an Aontais. Mar thoradh air sin, tá oibleagáid dhlíthiúil orthu úsáid an tsaothair éignithe a chosc agus deireadh a chur leis agus tuairisc a thabhairt go rialta do chomhlachtaí maoirseachta caighdeán EIS. Ina theannta sin áirítear na tagairtí do choinbhinsiúin ábhartha EIS in iliomad comhaontuithe saorthrádála arna dtabhairt i gcrích ag an Aontas. Faoi Rialachán an Aontais maidir leis an gCóras Ginearálaithe um Fhabhair, is féidir leis an Aontas fabhair thrádála aontaobhacha a dheonú ar an gcoinníoll go gcomhlíonann na tíortha is tairbhithe caighdeáin saothair idirnáisiúnta, lena n‑áirítear deireadh a chur le saothar leanaí agus saothar éignithe. De réir Threoir an Aontais maidir le Frithgháinneáil ceanglaítear ar na Ballstáit a áirithiú go bhfuil gáinneáil ar dhaoine, lena n‑áirítear chun críche an tsaothair éignithe, inphionóis le dlí. Ina theannta sin, ceanglaítear leis an Treoir ar Bhallstáit breithniú a dhéanamh maidir le húsáid fheasach a bhaint as seirbhísí saothraithe a choiriúlú. Mar sin féin, fágtar an cinneadh deiridh faoi na Ballstáit, rud as ar eascair tírdhreach éagsúil dlíthiúil ar fud an Aontais. I bhfianaise leitheadúlacht na gáinneála ar dhaoine ar fud an Aontais agus na héagsúlachtaí atá idir na creataí dlí náisiúnta, déanfaidh an Coimisiún measúnú ar an bhféidearthacht rialacha íosta de chuid an Aontais a bheith ann a dhéanfadh coiriúlú ar úsáid seirbhísí dúshaothraithe íospartach gáinneála. Idir an dá linn, eagraíonn an Coimisiún feachtais feasachta freisin i gcomhar le heagraíochtaí na sochaí sibhialta chun cabhrú leis an gcleachtas a bhrath agus a chosc. Is uirlis chumhachtach é soláthar poiblí atá freagrach go sóisialta chun saothar éignithe agus saothar leanaí a chomhrac. Ós rud é gurb ionann an soláthar poiblí agus tuairim is 14% de OTI an Aontais (tuairim is EUR 2 thrilliún in aghaidh na bliana), féadfaidh sé dreasachtaí láidre a sholáthar do chuideachtaí cleachtais bhainistíochta atá freagrach go sóisialta a ghlacadh. Ceanglaíonn na Treoracha maidir le soláthar poiblí ar Bhallstáit bearta iomchuí a ghlacadh chun a áirithiú go gcomhlíonann conraitheoirí agus soláthraithe go héifeachtach na hoibleagáidí a eascraíonn as coinbhinsiúin EIS, lena n‑áirítear i réimse an tsaothair éignithe agus an tsaothair leanaí. Chun feasacht na n‑údarás conarthach a ardú ar na tairbhí féideartha a bhaineann le soláthar poiblí atá freagrach go sóisialta, rinne an Coimisiún nuashonrú le déanaí ar a threoirleabhar “Ag Ceannach go Sóisialta”. Ní féidir le húdaráis phoiblí amháin an comhrac i gcoinne saothar éignithe a bhuachan. Tá ról tábhachtach ag gnólachtaí príobháideacha. Sin an fáth, mar chuid de bheartas trádála nua an Aontais, a chuireann an Coimisiún dícheall cuí chun cinn i gcomhréir le treoirlínte agus prionsabail idirnáisiúnta chun a áirithiú nach mbeidh aon áit ag saothar éignithe i slabhraí luacha chuideachtaí an Aontais. Sa chomhthéacs sin, d’fhoilsigh an Coimisiún agus an tSeirbhís Gníomhaíochta Seachtraí treoir i mí Iúil 2021 chun cabhrú le gnólachtaí an Aontais bearta iomchuí a ghlacadh chun aghaidh a thabhairt ar bhaol an tsaothair éignithe ina gcuid oibríochtaí agus slabhraí soláthair, mar dhroichead i dtreo na reachtaíochta sainordaithí cothrománaí um dhícheall cuí. Ina thogra le haghaidh Threoir maidir le Tuairisciú Inbhuanaitheachta Corparáidí , chuir an Coimisiún ceanglais mhionsonraithe um thuairisciú ar aghaidh freisin maidir le cearta saothair, amhail deireadh a chur le saothar leanaí agus saothar éignithe, lena n‑áirítear i slabhraí soláthair domhanda. Ina theannta sin tá an Coimisiún ag cur chun cinn straitéisí faoi stiúir an tionscail sna hearnálacha is mó atá i mbaol. Mar shampla, cuireann an tionscadal CLEAR Cotton cur chuige comhtháite chun cinn chun deireadh a chur le saothar leanaí agus saothar éignithe sna slabhraí soláthair cadáis, teicstíle agus éadaigh. Tá áit shuntasach ag baint le deireadh a chur le saothar leanaí agus saothar éignithe freisin sa Tionscnamh Amhábhar agus sa Phlean Gníomhaíochta um Amhábhair Chriticiúla. In ainneoin na gcéimeanna tábhachtacha reachtacha seo, tá gá le tuilleadh gníomhaíochta chun aghaidh a thabhairt ar shaothar éignithe ar bhonn héifeachtach. Sin an fáth ar fhógair an tUachtarán von der Leyen tionscnamh lena gcuirtear cosc ar tháirgí a dhéantar trí shaothar éignithe ón Margadh Aonair. Chuige sin, tá tionscnamh reachtach nua á ullmhú ag an gCoimisiún, lena gcuirfear toirmeasc éifeachtach ar tháirgí a dhéantar trí shaothar éignithe, lena n‑áirítear saothar éignithe leanaí, a chur ar mhargadh an Aontais. Cumhdófar leis an tionscnamh táirgí intíre agus allmhairithe araon agus comhcheanglófar toirmeasc le creat forfheidhmithe láidir, riosca-bhunaithe. Tógfaidh an ionstraim nua ar chaighdeáin idirnáisiúnta agus comhlánófar léi tionscnaimh chothrománacha agus earnálacha an Aontais atá ann cheana, go háirithe na hoibleagáidí maidir le dícheall cuí agus trédhearcacht. Teastaíonn gníomhaíocht bhreise sa chomhrac in aghaidh saothar leanaí. Baineann fórsaí an‑chasta le saothar leanaí, mar shampla cruatan eacnamaíoch, easpa deiseanna imleora oideachais, tuiscintí coitianta agus nósanna áitiúla a bhaineann le ról leanaí sa tsochaí. Mar thoradh air sin, teastaíonn cur chuige iomlánaíoch maidir le forbairt eacnamaíoch inbhuanaithe chun deireadh a chur le saothar leanaí, lena n‑áirítear bearta leathana agus tionscnaimh atá cistithe go leormhaith chun tacú le hoideachas ardchaighdeáin, ioncam réasúnta agus cosaint shóisialta do chách. I gcomhréir le straitéis an Aontais maidir le Cearta an Linbh, tacaíonn an Coimisiún le rialtais, le gníomhaithe agus le gnólachtaí áitiúla, go háirithe sna tíortha is leochailí. Eochairuirlisí: -Cearta an duine agus dícheall cuí comhshaoil ag cuideachtaí a chur chun cinn, lena n‑áirítear trí reachtaíocht, chun sainaithint, cosc, maolú agus cuntasacht a áirithiú as tionchair dhochracha iarbhír agus fhéideartha ar chearta an duine, lena n‑áirítear cearta saothair, agus an comhshaol feadh slabhraí soláthair domhanda. -Toirmeasc ar tháirgí arna ndéanamh ag saothar éignithe a chur ar mhargadh an Aontais. -Nochtadh faisnéise cuideachtaí ar ghnéithe inbhuanaitheachta a neartú, lena n‑áirítear maidir le hobair chuibhiúil i slabhraí soláthair domhanda, d'fhonn infheistíochtaí inbhuanaithe agus trédhearcacht a fheabhsú do pháirtithe leasmhara eile. -Treoir agus forálacha láidre dlí a sholáthar maidir le soláthar poiblí atá inbhuanaithe go sóisialta agus táirgí inbhuanaithe a dhéanamh mar ghnáthnós chun tomhaltas cóir a fheabhsú. -Beartais earnála an Aontais a úsáid, lena n‑áirítear iad siúd maidir le bia, mianraí, teicstílí, iascaigh agus iompar, lena n‑áirítear muirí, chun urramú do chaighdeáin saothair idirnáisiúnta a neartú agus coinbhinsiúin idirnáisiúnta saothair a dhaingniú agus a chur chun feidhme. 3.2. Caidreamh déthaobhach agus réigiúnach an Aontais Ina bheartas trádála, tá an tAontas ag súil go n‑urramaíonn a chomhpháirtithe trádála caighdeáin idirnáisiúnta saothair. Tá ról ríthábhachtach ag comhaontuithe saorthrádála agus infheistíochta ina leith sin, trí oibleagáidí a áireamh chun caighdeáin saothair idirnáisiúnta a chomhlíonadh agus obair chuibhiúil a chur chun cinn trí dhlíthe agus trí chleachtais náisiúnta, lena n‑áirítear cigireacht saothair éifeachtach. Mar shampla, spreag na forálacha sin an Chóiré Theas chun trí choinbhinsiún bhunúsacha EIS a dhaingniú in Aibreán 2021 . Ina theannta sin, in 2020 cheap an Coimisiún an Príomh‑Oifigeach Forfheidhmithe Trádála (POFT) chun a chinntiú go gcomhlíonann a chomhpháirtithe trádála a gcuid gealltanas, lena n‑áirítear faoi na caibidlí ar fhorbairt inbhuanaithe. Tá pointe aonair iontrála bunaithe aige freisin, i gcás inar féidir le cuideachtaí, eagraíochtaí trádála nó eagraíochtaí neamhrialtasacha de chuid an Aontais gearáin a thíolacadh.

Bainfidh an tAontas úsáid as an athbhreithniú leanúnach ar an bPlean Gníomhaíochta 15 phointe maidir le Trádáil agus Forbairt Inbhuanaithe le cur chun feidhme agus forfheidhmiú na bhforálacha saothair i gcomhaontuithe saorthrádála a mheas. Áireofar leis sin raon feidhme na ngealltanas, sásraí faireacháin, an fhéidearthacht maidir le smachtbhannaí i ndáil le neamhchomhlíonadh, clásal na n‑eilimintí sár-riachtanacha, an leagan amach institiúideach, ag obair leis an tsochaí shibhialta, agus na hacmhainní a theastaíonn. Sa togra le haghaidh Rialachán nua AE maidir le Scéim na bhFabhar Ginearálaithe Taraife (Rialachán GSP) don tréimhse 2024-2034 , mhéadaigh an Coimisiún a thacaíocht chun caighdeáin idirnáisiúnta saothair a chur chun cinn i dtíortha is tairbhithe de GSP trí dhá bhunchaighdeán oibre a chur leo agus trí onnmhairiú earraí arna ndéanamh ag saothar leanaí agus ag saothar éignithe atá toirmiscthe go hidirnáisiúnta a áirithiú mar fhoras lenar féidir roghanna trádála a tharraingt siar. Príomhchuspóir de chuid bheartas comhpháirtíochta idirnáisiúnta an Aontais is ea obair chuibhiúil a chur chun cinn, lena n‑áirítear cosaint shóisialta, i gcomhréir le tiomantas láidir an Aontais Clár Oibre 2030 na Náisiún Aontaithe don Fhorbairt Inbhuanaithe agus a Spriocanna Forbartha Inbhuanaithe a chur chun feidhme go hiomlán, rud a léirítear freisin sa Chomhdhearcadh Eorpach 2017 maidir le Forbairt. Tá an cuimsiú sóisialta agus obair chuibhiúil, agus aird ar leith á tabhairt ar dheireadh a chur le saothar leanaí, ar cheann de na príomhthosaíochtaí sa ghníomh clárúcháin don tréimhse 2021-2027 faoin “NDICI nua – An Eoraip Dhomhanda” le sainiú ar leibhéal náisiúnta, réigiúnach agus domhanda. Níos sonraí ná sin, samhlaítear le Clár NDICI-GE maidir le Cearta an Duine agus leis an Daonlathas, chomh maith le cláir théamacha agus gheografacha eile, gníomhaíochtaí tiomnaithe chun obair chuibhiúil a chur chun cinn do chách, lena n‑áirítear saothar leanaí agus saothar éignithe a chomhrac, go háirithe ar leibhéal na tíre agus ar an leibhéal réigiúnach. go háirithe ar leibhéil tíre agus réigiúnacha. Tacaíonn an Ionstraim um Chomharsanacht, Forbairt agus Comhar Idirnáisiúnta le gníomhaíochtaí, lena n‑áirítear idirphlé sóisialta a chur chun cinn agus cúnamh a sholáthar do thíortha comhpháirtíochta chun coinbhinsiúin EIS cothrom le dáta a dhaingniú agus a chur chun feidhme go héifeachtach, go háirithe coinbhinsiúin bhunúsacha agus rialachais. De bhreis ar an gComhdhearcadh Eorpach, áireofar ar na gníomhaíochtaí rannpháirtíocht leis an earnáil phríobháideach maidir le hiompar gnó freagrach a chur chun feidhme i slabhraí soláthair domhanda agus tacú le rialtais agus gnóthais i dtíortha comhpháirtíochta d'fhonn iompar gnó freagrach a ghlacadh trí bhearta tionlacain ábhartha. Soláthraítear leis deiseanna freisin chun a bheith rannpháirteach le tíortha comhpháirtíochta, leis na páirtithe leasmhara ábhartha go léir chun an geilleagar a chur ar bhonn foirmiúil agus an earnáil neamhfhoirmiúil a laghdú, agus na dea-chleachtais agus na cuir chuige is fearr a roinnt le tíortha comhpháirtíochta trí chúnamh teicniúil. Thairis sin, áireofar leis sin a aithint go leanfaidh go leor de na daoine is leochailí de bheith á bhfostú sa gheilleagar neamhfhoirmiúil, áiritheofar leis an mbeartas forbartha go leathnófar bearta chun obair chuibhiúil a chur chun cinn isteach sa gheilleagar neamhfhoirmiúil. I gcás inarb iomchuí, rachfar i mbun gníomhaíochta leis na Ballstáit agus leis na hinstitiúidí airgeadais Eorpacha don Fhorbairt i gcomhthéacs Thionscnaimh Fhoireann na hEorpa. Ina theannta sin tacaíonn an tAontas Eorpach le gníomhaíochtaí maidir le leanaí a chosaint i suíomhanna géarchéimeanna daonnúla, lena n‑áirítear i gcoinne saothar leanaí de na cineálacha is measa. I measc na ngníomhaíochtaí tá cosc agus freagairt ar fhoréigean, lorg agus athaontú teaghlach, cosc, scaoileadh agus athimeascadh Leanaí a Bhaineann leis na Fórsaí Armtha agus le Grúpaí Armtha. Déantar infheistíocht shuntasach chun rochtain ar oideachas ardchaighdeáin a athbhunú agus a chothabháil do leanaí atá buailte ag géarchéimeanna agus éigeandálaí daonnúla. De réir bheartas um méadú an Aontais, táthar ag súil go ndéanfaidh tíortha is iarrthóirí agus iarrthóirí ionchasacha ailíniú go hiomlán le beartas sóisialta agus acquis agus caighdeáin fostaíochta an Aontais sula n‑aontaíonn siad don Aontas. Leanann an tAontas de chur chun feidhme Cholún Eorpach na gCeart Sóisialta sna Balcáin Thiar a chur chun cinn, trí fheidhmíocht tíortha is iarrthóirí agus iarrthóirí ionchasacha a phlé i dtreo Cholún Eorpach na gCeart Sóisialta a chur i bhfeidhm i bpróiseas an Chláir Athchóirithe Eacnamaíoch, a gus tacú lenár gcomhpháirtithe d'fhonn a n‑infhaighteacht sonraí agus a mbailiú sonraí a fheabhsú ar aon dul leis an Scórchlár Sóisialta. Cuireann an tAontas tacaíocht airgeadais ar fáil freisin chun fostaíocht ardchaighdeáin a chur chun cinn agus tacú le forfheidhmiú éifeachtach rialacha agus caighdeán saothair ar fud an réigiúin tríd an Ionstraim um Chúnamh Réamhaontachais (IPA). Trí Bheartas Comharsanachta na hEorpa, tacaíonn an tAontas le hathchóirithe polaitiúla agus eacnamaíocha i gComharsanacht an Deiscirt agus i gComharsanacht an Oirthir san Aontas, lena n‑áirítear poist chuibhiúla a chruthú. Trí Bheartas Comharsanachta na hEorpa, déanfaidh an tAontas, dea-chleachtais maidir le cearta an duine agus bunchaighdeáin oibre a chomhroinnt, idir comhpháirtithe an Aontais agus comhpháirtithe an Deiscirt ar leibhéal déthaobhach agus réigiúnach, agus san Aontas le haghaidh idirphlé beartais earnála na Meánmhara ar fhostaíocht agus ar shaothar. Trí thacaíocht airgeadais agus tionscnaimh shuaitheanta eile, cabhróidh an tAontas le comhpháirtithe Chomharsanacht an Deiscirt chun athchóirithe eacnamaíocha a dhearadh agus a chur chun feidhme (lena n‑áirítear trádáil agus infheistíocht) a mbíonn fostaíocht chuibhiúil mar thoradh orthu, go háirithe do mhná agus do dhaoine óga, agus a thacaíonn le hidirphlé sóisialta a fheidhmíonn go maith ar gach leibhéal. I gComhpháirtíocht an Oirthir, beidh tacaíocht beartais maidir le hobair chuibhiúil ann trí infheistíocht a dhéanamh i ndaoine agus i bhforbairt caipitil dhaonna mar phríomhthosaíocht i gcónaí . Déanfaidh an tAontas saineolas na hearnála poiblí a shlógadh freisin chun dea-chleachtais agus cuir chuige a chomhroinnt le tíortha comhpháirtíochta, mar shampla trí ionstraimí TAIEX agus Nasctha, a thugann riarthóirí sna spriocthíortha in éineacht lena gcomhghleacaithe ó Bhallstáit AE. Is cuid riachtanach de bheartais an Aontais um chearta an duine é urraim do chearta saothair a chur chun cinn i dtríú tíortha. Ag tógáil ar na hionstraimí éagsúla sa réimse seo, áiritheoidh an tAontas, i gcás inar iomchuí, go gcumhdófar saincheisteanna um chearta saothair i gcomhráite um chearta an duine le tríú tíortha ina dtarlaíonn sáruithe ar chearta saothair, agus i malartuithe breise maidir le cearta an duine le tríú tíortha, lena n‑áirítear i malartuithe ag Ionadaí Speisialta an Aontais um Chearta an Duine. Áiritheoidh an tAontas freisin go gcuirtear chun feidhme go héifeachtach gnéithe um chearta saothair na Straitéisí Tíre maidir le Cearta an Duine agus maidir leis an Daonlathas 2021-2024 agus den Phlean Gníomhaíochta maidir le Cearta an Duine agus maidir leis an Daonlathas 2020-2024 . Áireofar leis sin an creat cuimsitheach AE atá beartaithe chun Prionsabail Threoracha na Náisiún Aontaithe maidir le Gnó agus Cearta an Duine a chur chun feidhme agus pleananna gníomhaíochta náisiúnta a fhorbairt agus a chur chun feidhme. Déanfaidh an tAontas obair chuibhiúil a chur chun cinn tuilleadh i ngníomhaíochtaí maoinithe, mar shampla agus oibríocht mhaoiniúcháin (cumasc agus ráthaíochtaí) á cur chun feidhme nó trína áirithiú go gcuirtear cearta saothair san áireamh agus urramú chearta an duine á mheas mar réamhchoinníoll chun cúnamh macrairgeadais a dheonu. Cumhdófar obair chuibhiúil i gcláir um chúnamh macrairgeadais amach anseo, de réir mar is iomchuí, agus sainaithneoidh an Coimisiún agus SEGS na coinníollacha gaolmhara i gcomhpháirt. Beidh an Coimisiún rannpháirteach leis an mBanc Eorpach Athfhoirgníochta agus Forbartha chun nuashonrú rialta ar a bheartas comhshaoil agus sóisialta a chur chun cinn d'fhonn é a ailíniú le caighdeáin an Aontais agus le caighdeáin idirnáisiúnta maidir le freagracht an tslabhra soláthair, lena n‑áirítear Prionsabail Threoracha na Náisiún Aontaithe maidir le Gnó agus Cearta an Duine. Thairis sin, oibreoidh an tAontas chun a áirithiú go gcomhlíontar caighdeáin chomhshaoil agus shóisialta BEI maidir le cearta saothair na n‑oibrithe lena mbaineann agus iad ag cur scéimeanna arna maoiniú ag BEI chun feidhme. Taobh amuigh den mhéid thuas, tugtar an deis le tuilleadh comhaontuithe déthaobhacha agus réigiúnacha, amhail Comhaontuithe straitéiseacha Comhpháirtíochta agus Comhair an Aontais, chomh maith le comhráite ar leibhéil éagsúla le tríú tíortha chun saineolas an Aontais i réimse an tsaothair a roinnt. Cuirfidh an tAontas chun cinn obair chuibhiúil, lena n‑áirítear cearta saothair, a áireamh i ngach comhaontú agus idirphlé déthaobhach agus réigiúnach ábhartha amach anseo nó nuashonraithe ar leibhéil éagsúla, lena n‑áirítear Comhaontuithe straitéiseacha Comhpháirtíochta agus Comhair agus gach coiste a chuireann comhaontuithe déthaobhacha agus réigiúnacha ábhartha chun feidhme, amhail Comhchoimisiúin agus fochoistí téamacha. Áirítear leis sin, mar shampla, cruinnithe mullaigh, cruinnithe aireachta agus Cruinnithe Oifigeach Sinsearach i bhfóraim amhail Cruinniú an Áise-an Eoraip (ASEM). Eochairuirlisí: -Caighdeáin saothair idirnáisiúnta a chur chun cinn i gcomhaontuithe saorthrádála agus i roghanna trádála aontaobhacha. -Obair chuibhiúil a áirithiú do chách mar cheann de na príomhthosaíochtaí i mbeartas forbartha an Aontais agus gníomhaíochtaí maoinithe breise a chuireann obair chuibhiúil chun cinn, lena n‑áirítear i gcomhthéacs Tionscnaimh Fhoireann na hEorpa. -Cur chun feidhme Cholún Eorpach na gCeart Sóisialta a chur chun cinn trí bheartas um méadú an Aontais agus trí Chláir um Athchóiriú Eacnamaíoch agus tacú le hathchóirithe lena n‑áirithítear fostaíocht chuibhiúil i réigiúin chomharsanachta agus mhéadaithe na hEorpa. -Urraim do chearta saothair a chur chun cinn i dtríú tíortha mar chuid riachtanach de bheartais an Aontais um chearta an duine. -Lena n‑áirítear cearta maidir le hobair chuibhiúil agus cearta saothair a chur chun cinn i ngach comhaontú agus idirphlé déthaobhach agus réigiúnach ábhartha amach anseo nó nuashonraithe. 3.3. An tAontas Eorpach i bhfóraim idirnáisiúnta agus iltaobhacha Tacaíonn an tAontas le cur chun feidhme ionstraimí na Náisiún Aontaithe maidir le hobair chuibhiúil; molann sé freisin ábhar na hoibre cuibhiúla a phlé agus a chur chun cinn i bhfóraim na Náisiún Aontaithe, go háirithe i gcomhthéacs Chlár Oibre na Náisiún Aontaithe 2030 um Fhorbairt Inbhuanaithe. Neartaigh an tAontas a rannpháirtíocht i bhfóraim um chearta an duine na Náisiún Aontaithe agus le tíortha comhpháirtíochta chun cur chun feidhme domhanda Phrionsabail Threoracha maidir le Gnó agus Cearta an Duine na Náisiún Aontaithe a chur chun cinn agus tacú leo. Sa chomhthéacs sin, soláthraíonn an tAontas tacaíocht chuí d’obair Ghrúpa Oibre na Náisiún Aontaithe maidir le Gnó agus Cearta an Duine agus glacann sé páirt ar bhealach dearfach i bplé na Náisiún Aontaithe maidir le hionstraim atá ceangailteach ó thaobh dlí i ndáil le gnó agus cearta an duine agus é d'aidhm aige ionstraim a chur chun cinn ar féidir léi cosaint íospartach maidir le sáruithe ar chearta an duine agus mí‑úsáidí chearta an duine a bhaineann le gnó a fheabhsú agus dálaí níos cothroime ar bhonn domhanda a chruthú. Déanfaidh an tAontas iarrachtaí a threisiú chun an Clár Oibre um Obair Chuibhiúil a chur chun cinn i gCoimisiún na Náisiún Aontaithe um Fhorbairt Shóisialta agus san Fhóram Polaitiúil Ardleibhéil um Fhorbairt Inbhuanaithe, lena n‑áirítear an tábhacht a bhaineann le hobair chuibhiúil chun na SDGanna a bhaint amach, lena n‑áirítear SDG 8 agus ar fud an Chláir Oibre. Ina theannta sin, cuireann an tAontas cearta daoine atá faoi mhíchumas chun cinn ar fud an domhain, lena n‑áirítear cearta oibre agus fostaíochta, i gcomhréir le Coinbhinsiún na Náisiún Aontaithe ar Chearta Daoine atá faoi Mhíchumas (UNCRPD), a bhfuil sé ina pháirtí ann. Gheall an Coimisiún idirphlé struchtúrtha rialta a eagrú le linn Chomhdháil bhliantúil na Stát is Páirtithe de chuid UNCRPD, agus i gcomhthéacs na bhfóram iltaobhach eile atá ann cheana, agus comhar a fheabhsú ag díriú ar inrochtaineacht agus ar fhostaíocht. Ina theannta sin, cuireann an tAontas go gníomhach le próisis na hEagraíochta Idirnáisiúnta Saothair maidir le caighdeáin saothair a leagan síos, maoirseacht a dhéanamh ar a gcur i bhfeidhm, agus a gcur chun feidhme a chur chun cinn. Déanfaidh an tAontas a dhlúthchomhar leis an Eagraíocht Idirnáisiúnta Saothair a neartú tuilleadh bunaithe ar an malartú litreacha a rinneadh a athnuachan in 2021, go háirithe trí chomhghníomhaíocht i bhfóraim iltaobhacha agus trí chomhar déthaobhach agus forbartha, ach freisin trí mhalartú faisnéise níos déine, cúnamh agus cruinnithe rialta ardleibhéil. Is í an aidhm bunphrionsabail agus cearta ag an obair a chur chun cinn, chomh maith le caighdeáin saothair idirnáisiúnta eile, go háirithe trí dhaingniú agus cur chun feidhme éifeachtach choinbhinsiúin EIS atá cothrom le dáta agus comhionannas inscne a chur chun cinn. Rachaidh an tAontas i dteagmháil le EIS freisin chun cur chuige atá daonlárnach a chur chun cinn agus aistriú cóir chuig todhchaí na hoibre, ar aon dul le Clár Oibre 2030 na Náisiún Aontaithe don Fhorbairt Inbhuanaithe, Dearbhú EIS maidir le Ceartas Sóisialta don Domhandú Cothrom in 2008, Dearbhú Céad Bliain EIS maidir le Todhchaí na hOibre, Colún Eorpach na gCearta Sóisialta agus noirm ábhartha Eorpacha agus idirnáisiúnta. Is é is aidhm leis an rannpháirtíocht sin freisin idirphlé sóisialta a chur chun cinn agus oibriú i dtreo íosrátaí cosanta sóisialta agus dálaí oibre cuibhiúla do chách, lena n‑áirítear sábháilteacht agus sláinte ceirde. Tacaíonn an tAontas leis na hiarrachtaí chun an ceart chun dálaí oibre sábháilte agus sláintiúla a chomhtháthú i gcreat EIS maidir le bunphrionsabail agus cearta ag an obair. Tacóidh an Coimisiún freisin le hobair EIS chun creat tomhais a fhorbairt chun faireachán a dhéanamh ar an dul chun cinn i dtreo saol oibre níos cuibhiúla. Tacaíonn an tAontas le hathchóiriú na hEagraíochta Domhanda Trádála (EDT) chun cur le forbairt inbhuanaithe agus chun an ghné shóisialta den domhandú a chomhtháthú, agus plé a chur chun cinn in EDT maidir leis an gcaoi ar féidir le trádáil tacú le hobair chuibhiúil agus cothroime shóisialta. Tacóidh an tAontas san Eagraíocht Domhanda Trádála le haghaidh anailíse agus idirmhalartuithe ar thaithí, lena n‑áirítear trí chomhoibriú níos gníomhaí le EIS, maidir le: rannchuidiú na mbeartas trádála le forbairt shóisialta; conas a théann cosaint níos láidre ar chearta oibrithe chun leasa fáis agus forbartha; agus conas a shroicheann tairbhí léirscaoilte trádála gach oibrí agus pobal faoi mhíbhuntáiste. Tacóidh an Coimisiún freisin go gníomhach le tuilleadh idirphlé idir na hinstitiúidí airgeadais idirnáisiúnta, EIS, na Náisiúin Aontaithe agus EDT maidir le comhlántacht agus comhsheasmhacht a gcuid beartas agus idirspleáchas an fháis eacnamaíoch, na hinfheistíochta, na trádála agus na hoibre cuibhiúla.